Κοινή θέση (ΕΚ) αριθ. 8/2002

που καθορίστηκε από το Συμβούλιο στις 29 Οκτωβρίου 2001

για την έκδοση της οδηγίας 2002/.../ΕΚ του Ευρωπαϊκού Κοινοβουλίου και του Συμβουλίου, της ..., περί των ελαχίστων προδιαγραφών υγείας και ασφάλειας για την έκθεση των εργαζομένων σε κινδύνους προερχόμενους από φυσικούς παράγοντες (θόρυβος) (δέκατη έβδομη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)

(2002/C 45 E/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 137, παράγραφος 2,

την πρόταση της Επιτροπής(1), που υποβλήθηκε μετά από διαβουλεύσεις με τη συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας,

τη γνώμη της Οικονομικής και Κοινωνικής Επιτροπής(2),

Αφού ζήτησε τη γνώμη της Επιτροπής των Περιφερειών,

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Σύμφωνα με τη συνθήκη, το Συμβούλιο μπορεί να θεσπίζει, με οδηγίες, ελάχιστες προδιαγραφές για την προώθηση βελτιώσεων, ιδίως στο χώρο εργασίας, που διασφαλίζουν καλύτερο επίπεδο προστασίας της ασφάλειας και της υγείας των εργαζομένων. Η επιβολή, με τις οδηγίες αυτές, διοικητικών, οικονομικών και νομικών εξαναγκασμών που ενδέχεται να εμποδίσουν τη δημιουργία και την ανάπτυξη των μικρομεσαίων επιχειρήσεων, πρέπει να αποφεύγεται.

(2) Μολονότι σύμφωνα με τη συνθήκη η παρούσα οδηγία δεν εμποδίζει τα κράτη μέλη να διατηρήσουν ή να εισάγουν πιο αυστηρά προστατευτικά μέτρα, η εφαρμογή της δεν θα πρέπει να δικαιολογήσει υποχώρηση εν σχέσει προς την κατάσταση που υφίσταται ήδη στα κράτη μέλη.

(3) Η οδηγία 86/188/ΕΟΚ του Συμβουλίου της 12ης Μαΐου 1986 σχετικά με την προστασία των εργαζομένων από τους κινδύνους που διατρέχουν λόγω της έκθεσής τους στο θόρυβο κατά την εργασία(4) προβλέπει ότι το Συμβούλιο επανεξετάζει την οδηγία, μετά από πρόταση της Επιτροπής, λαμβάνοντας υπόψη ιδίως την πρόοδο των επιστημονικών γνώσεων και της τεχνολογίας, με σκοπό την μείωση των σχετικών κινδύνων.

(4) Στην ανακοίνωση της Επιτροπής σχετικά με το πρόγραμμα της ασφάλειας, της υγιεινής και της υγείας στο χώρο εργασίας(5), προβλέπεται η θέσπιση μέτρων σχετικά με την ενίσχυση της ασφάλειας στο χώρο εργασίας, με στόχο την επέκταση του πεδίου εφαρμογής της οδηγίας 86/188/ΕΟΚ καθώς και την επανεξέταση των τιμών κατωφλίου. Το Συμβούλιο, στο ψήφισμά του της 21ης Δεκεμβρίου 1987 σχετικά με την ασφάλεια, την υγιεινή και την υγεία στο χώρο εργασίας(6), έλαβε υπόψη την εν λόγω ανακοίνωση.

(5) Η ανακοίνωση της Επιτροπής για το πρόγραμμα δράσης της σχετικά με την εφαρμογή του κοινοτικού χάρτη των θεμελιωδών κοινωνικών δικαιωμάτων των εργαζομένων προβλέπει τη θέσπιση ελάχιστων προδιαγραφών υγείας και ασφάλειας για την έκθεση των εργαζομένων σε κινδύνους οφειλόμενους σε φυσικούς παράγοντες. Τον Σεπτέμβριο του 1990, το Ευρωπαϊκό Κοινοβούλιο εξέδωσε ψήφισμα σχετικά με αυτό το πρόγραμμα δράσης(7), με το οποίο καλεί την Επιτροπή να καταρτίσει ειδική οδηγία για τον τομέα των κινδύνων που συνδέονται με το θόρυβο και τους κραδασμούς, καθώς και με κάθε άλλο φυσικό παράγοντα στο χώρο εργασίας.

(6) Ως πρώτο βήμα, το Ευρωπαϊκό Κοινοβούλιο και το Συμβούλιο εξέδωσαν στις ... την οδηγία 2001/.../ΕΚ περί των ελαχίστων προδιαγραφών υγείας και ασφαλείας όσον αφορά την έκθεση των εργαζομένων σε κινδύνους προερχόμενους από φυσικούς παράγοντες (κραδασμοί) (δέκατη έκτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)(8).

(7) Ως δεύτερο βήμα, κρίνεται σκόπιμο να θεσπιστούν μέτρα για την προστασία των εργαζομένων από τους κινδύνους που οφείλονται στο θόρυβο λόγω των συνεπειών του στην υγεία και την ασφάλεια των εργαζομένων, ιδίως από τους κινδύνους για την ακοή. Τα μέτρα αυτά δεν αποβλέπουν μόνο στη διασφάλιση της υγείας και της ασφάλειας κάθε εργαζόμενου ξεχωριστά αλλά και στη δημιουργία, για όλους τους εργαζόμενους της Κοινότητας, ενός ελαχίστου επιπέδου προστασίας, προκειμένου να εμποδίζονται ενδεχόμενες στρεβλώσεις του ανταγωνισμού.

(8) Οι υπάρχουσες επιστημονικές γνώσεις σχετικά με τις επιπτώσεις στην υγεία και στην ασφάλεια από την έκθεση στο θόρυβο δεν επιτρέπουν τον ακριβή καθορισμό επιπέδων έκθεσης που να καλύπτουν όλους τους κινδύνους για την υγεία και την ασφάλεια, ιδίως όσον αφορά τις επιπτώσεις του θορύβου που δεν συνδέονται με απώλεια της ακοής.

(9) Ένα σύστημα προστασίας κατά του θορύβου πρέπει να περιορίζεται στον ορισμό, χωρίς περιττές λεπτομέρειες, των επιδιωκόμενων στόχων, των τηρητέων αρχών και των βασικών μεγεθών που πρέπει να χρησιμοποιούνται, ώστε να μπορούν τα κράτη μέλη να εφαρμόζουν τις ελάχιστες προδιαγραφές με ισοδύναμο τρόπο.

(10) Η μείωση της έκθεσης στο θόρυβο μπορεί να επιτευχθεί αποτελεσματικότερα με την εφαρμογή προληπτικών μέτρων ήδη από το στάδιο του σχεδιασμού των θέσεων και χώρων εργασίας καθώς και με την επιλογή εξοπλισμού, διαδικασιών και μεθόδων εργασίας, διά των οποίων θα μειώνονται οι κίνδυνοι κατά προτεραιότητα στην πηγή. Οι διατάξεις που αφορούν τον εξοπλισμό και τις μεθόδους εργασίας συμβάλλουν, ως εκ τούτου, στην προστασία των οικείων εργαζομένων.

(11) Ο κώδικας περί επιπέδων θορύβου επί των σκαφών, του ψηφίσματος Α 468 παράγραφος 12 του διεθνούς ναυτιλιακού οργανισμού, παρέχει καθοδήγηση για επίτευξη μείωσης του θορύβου στην πηγή επί των σκαφών. Τα κράτη μέλη θα πρέπει να δύνανται να θέσουν μεταβατική περίοδο όσον αφορά το προσωπικό των ποντοπόρων πλοίων.

(12) Οι εργοδότες θα πρέπει να προσαρμόζονται στην τεχνική πρόοδο και στις επιστημονικές γνώσεις που αφορούν το θέμα των κινδύνων που συνδέονται με την έκθεση στο θόρυβο, με σκοπό τη βελτίωση της προστασίας της ασφάλειας και της υγείας των εργαζομένων.

(13) Η παρούσα οδηγία είναι ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(9). Η οδηγία αυτή εφαρμόζεται πλήρως στην έκθεση των εργαζομένων στο θόρυβο, με την επιφύλαξη των αυστηρότερων ή/και ειδικότερων διατάξεων που περιέχονται στην παρούσα οδηγία.

(14) Η παρούσα οδηγία αποτελεί συγκεκριμένο βήμα προς επίτευξη της κοινωνικής διάστασης της εσωτερικής αγοράς.

(15) Τα μέτρα που απαιτούνται για την εφαρμογή της παρούσας οδηγίας θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(10),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

ΤΜΗΜΑ Ι

ΓΕΝΙΚΕΣ ΔΙΑΤΑΞΕΙΣ

Άρθρο 1

Σκοπός και πεδίο εφαρμογής

1. Η παρούσα οδηγία, η οποία αποτελεί τη 17η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ, καθορίζει τις ελάχιστες προδιαγραφές όσον αφορά την προστασία των εργαζομένων από τους κινδύνους για την ασφάλεια και την υγεία τους που προκύπτουν ή ενδέχεται να προκύψουν λόγω της έκθεσης στο θόρυβο, και συγκεκριμένα από τους κινδύνους για την ακοή.

2. Οι προδιαγραφές της παρούσας οδηγίας εφαρμόζονται σε δραστηριότητες κατά τις οποίες οι εργαζόμενοι εκτίθενται ή ενδέχεται να εκτεθούν σε κινδύνους από θόρυβο ως αποτέλεσμα της εργασίας τους.

3. Η οδηγία 89/391/ΕΟΚ εφαρμόζεται πλήρως στο σύνολο του αναφερόμενου στην παράγραφο 1 τομέα, με την επιφύλαξη αυστηρότερων ή/και ειδικών διατάξεων της παρούσας οδηγίας.

Άρθρο 2

Ορισμοί

Για τους σκοπούς της παρούσας οδηγίας, οι φυσικές παράμετροι που χρησιμοποιούνται ως δείκτες προβλέψιμων κινδύνων ορίζονται ως εξής:

α) αιχμή της ηχητικής πίεσης (Ppeak): μέγιστη τιμή της στιγμιαίας "C" σταθμισμένης κατά τη συχνότητα θορύβου πίεσης·

β) ημερήσιο επίπεδο έκθεσης στο θόρυβο (LEX,8h) (dB(A) re. 20 mPa): χρονικά σταθμισμένος μέσος όρος των επιπέδων έκθεσης στο θόρυβο για ονομαστική εργάσιμη ημέρα οκτώ ωρών όπως καθορίζεται από το διεθνές πρότυπο ISO 1999: 1990, σημείο 3.6. Καλύπτει όλους τους θορύβους που υπάρχουν στην εργασία, περιλαμβανομένων των παλμικών·

γ) εβδομαδιαίο επίπεδο έκθεσης στο θόρυβο (>ΑΝΑΦΟΡΑ ΣΕ ΓΡΑΦΙΚΟ>): χρονικά σταθμισμένος μέσος όρος των ημερήσιων επιπέδων έκθεσης για ονομαστική εβδομάδα πέντε οκτάωρων εργάσιμων ημερών, όπως καθορίζεται από το διεθνές πρότυπο ISO 1999: 1990, σημείο 3.6 (υποσημείωση 2).

Άρθρο 3

Οριακές τιμές έκθεσης και τιμές έκθεσης για ανάληψη δράσης

1. Για τους σκοπούς της παρούσας οδηγίας, οι οριακές τιμές έκθεσης και οι τιμές έκθεσης για ανάληψη δράσης, όσον αφορά τα ημερήσια επίπεδα έκθεσης στο θόρυβο και τις αιχμές ηχητικής πίεσης καθορίζονται ως εξής:

α) οριακές τιμές έκθεσης: LEX,8h = 87 dB(A) και Ppeak = 200 Pa(11) αντιστοίχως·

β) ανώτερες τιμές για ανάληψη δράσης: LEX,8h = 85 dB(A) και Ppeak = 200 Pa(12) αντιστοίχως·

γ) κατώτερες τιμές για ανάληψη δράσης: LEX,8h = 80 dB(A) και Ppeak = 112 Pa(13) αντιστοίχως.

2. Κατά την εφαρμογή των οριακών τιμών έκθεσης, η εκτίμηση του επιπέδου έκθεσης στο θόρυβο συνυπολογίζει τη μείωση που παρέχεται από τα ατομικά μέσα προστασίας της ακοής που φέρει ο εργαζόμενος. Στις τιμές έκθεσης για ανάληψη δράσης η επίπτωση αυτών των μέσων προστασίας δεν συνυπολογίζεται.

3. Υπό δεόντως αιτιολογημένες συνθήκες, για δραστηριότητες όπου η ημερήσια έκθεση στο θόρυβο ποικίλλει αισθητά ανά ημέρα εργασίας, τα κράτη μέλη μπορούν, προς εφαρμογή των οριακών τιμών έκθεσης και των τιμών έκθεσης για ανάληψη δράσης, να χρησιμοποιούν το επίπεδο εβδομαδιαίας έκθεσης αντί του επίπεδου ημερήσιας έκθεσης στο θόρυβο για να υπολογίσουν τα επίπεδα θορύβου στα οποία εκτίθενται οι εργαζόμενοι, εφόσον:

α) το επίπεδο εβδομαδιαίας έκθεσης στο θόρυβο, όπως διαπιστώνεται με τη δέουσα παρακολούθηση, δεν υπερβαίνει την οριακή τιμή έκθεσης των 87 dB(A) και

β) λαμβάνονται κατάλληλα μέτρα για την ελαχιστοποίηση των κινδύνων που συνδέονται με τις δραστηριότητες αυτές.

ΤΜΗΜΑ ΙΙ

ΥΠΟΧΡΕΩΣΕΙΣ ΤΩΝ ΕΡΓΟΔΟΤΩΝ

Άρθρο 4

Προσδιορισμός και εκτίμηση των κινδύνων

1. Ο εργοδότης, ανταποκρινόμενος στις υποχρεώσεις που καθορίζονται στο άρθρο 6 παράγραφος 3 και στο άρθρο 9 παράγραφος 1 της οδηγίας 89/391/ΕΟΚ, εκτιμά και, εάν είναι απαραίτητο, μετρά τα επίπεδα του θορύβου στον οποίο εκτίθενται οι εργαζόμενοι.

2. Οι χρησιμοποιούμενες μέθοδοι και συσκευές πρέπει να προσαρμόζονται στις επικρατούσες συνθήκες, ιδίως ενόψει των χαρακτηριστικών του μετρούμενου θορύβου, της διάρκειας της έκθεσης και των χαρακτηριστικών της συσκευής μέτρησης.

Οι εν λόγω μέθοδοι και συσκευές πρέπει να επιτρέπουν τον καθορισμό των παραμέτρων που ορίζονται στο άρθρο 2 και τη διαπίστωση ότι, στη δεδομένη περίπτωση, έχει σημειωθεί υπέρβαση των τιμών του άρθρου 3.

3. Οι χρησιμοποιούμενες μέθοδοι μπορούν να περιλαμβάνουν δειγματοληψία αντιπροσωπευτική της ατομικής έκθεσης του εργαζομένου.

4. Η εκτίμηση και η μέτρηση που αναφέρονται στην παράγραφο 1 σχεδιάζονται και εκτελούνται από τις αρμόδιες υπηρεσίες ανά κατάλληλα χρονικά διαστήματα, λαμβάνοντας ιδίως υπόψη τις διατάξεις του άρθρου 7 της οδηγίας 89/391/ΕΟΚ τις σχετικές με τις αρμόδιες υπηρεσίες ή άτομα. Τα στοιχεία που προκύπτουν από την εκτίμηση ή/και τη μέτρηση του επιπέδου έκθεσης στο θόρυβο φυλάσσονται υπό κατάλληλη μορφή ώστε να είναι δυνατό να τα συμβουλευθεί κανείς αργότερα.

5. Κατά την εφαρμογή του παρόντος άρθρου, στην εκτίμηση των αποτελεσμάτων της μέτρησης λαμβάνονται υπόψη τα σφάλματα των μετρήσεων, προσδιοριζόμενα με τη μετρολογική πρακτική.

6. Σύμφωνα με το άρθρο 6 παράγραφος 3 της οδηγίας 89/391/ΕΟΚ, ο εργοδότης αποδίδει ιδιαίτερη προσοχή, κατά την εκτίμηση των κινδύνων, στα ακόλουθα:

α) στο επίπεδο, τον τύπο και τη διάρκεια της έκθεσης, συμπεριλαμβανομένης κάθε έκθεσης σε θόρυβο παλμικού χαρακτήρα·

β) στις οριακές τιμές έκθεσης και στις τιμές έκθεσης για ανάληψη δράσης κατ' άρθρο 3 της παρούσας οδηγίας·

γ) σε οποιεσδήποτε επιπτώσεις αφορούν την υγεία και την ασφάλεια εργαζομένων οι οποίοι ανήκουν σε ιδιαίτερα ευαίσθητες ομάδες κινδύνου·

δ) εφόσον είναι τεχνικά εφικτό, σε οποιεσδήποτε επιπτώσεις στην υγεία και ασφάλεια των εργαζομένων οι οποίες προκύπτουν από τις αλληλεπιδράσεις θορύβου και σχετικών με την εργασία ωτοτοξικών ουσιών και μεταξύ θορύβου και κραδασμών·

ε) σε οποιεσδήποτε έμμεσες επιπτώσεις στην υγεία και την ασφάλεια των εργαζομένων οι οποίες προκύπτουν από αλληλεπιδράσεις μεταξύ θορύβου και προειδοποιητικών σημάτων ή άλλων ήχων οι οποίοι πρέπει να λαμβάνονται υπόψη προκειμένου να μειωθούν οι κίνδυνοι ατυχημάτων·

στ) στις πληροφορίες για τον εκπεμπόμενο θόρυβο τις οποίες παρέχουν οι κατασκευαστές εξοπλισμού εργασίας βάσει των συναφών κοινοτικών οδηγιών·

ζ) στην ύπαρξη εναλλακτικών εξοπλισμών που μειώνουν την εκπομπή θορύβου·

η) στην επέκταση της έκθεσης στο θόρυβο και πέραν του ωραρίου εργασίας με ευθύνη του εργοδότη·

θ) σε κατάλληλες πληροφορίες που συγκεντρώνονται κατά την επίβλεψη της υγείας. Στις πληροφορίες αυτές περιλαμβάνονται, ει δυνατόν, και οι σχετικές δημοσιεύσεις.

7. Ο εργοδότης πρέπει να έχει στη διάθεσή του μια εκτίμηση των κινδύνων σύμφωνα με το άρθρο 9 παράγραφος 1 στοιχείο α) της οδηγίας 89/391/ΕΟΚ, και να επισημαίνει τα μέτρα που έχουν ληφθεί σύμφωνα με τα άρθρα 5, 6, 7 και 8 της παρούσας οδηγίας. Η εκτίμηση των κινδύνων πρέπει να καταγράφεται επί καταλλήλου μέσου, σύμφωνα με την εθνική νομοθεσία και πρακτική. Η εκτίμηση των κινδύνων ενημερώνεται τακτικά, ιδίως εάν έχουν επέλθει σημαντικές μεταβολές που μπορεί να την καθιστούν ξεπερασμένη, ή όταν το επιβάλλουν τα αποτελέσματα της επίβλεψης της υγείας.

Άρθρο 5

Μέτρα αποφυγής ή μείωσης της έκθεσης

1. Λαμβάνοντας υπόψη την τεχνική πρόοδο και τα διαθέσιμα μέτρα ελέγχου του κινδύνου στην πηγή, οι κίνδυνοι που προκύπτουν από την έκθεση στο θόρυβο πρέπει να εξαλείφονται στην πηγή προέλευσής τους ή να περιορίζονται στο ελάχιστο.

Η μείωση αυτών των κινδύνων γίνεται βάσει των γενικών αρχών πρόληψης που καθορίζονται στο άρθρο 6 παράγραφος 2 της οδηγίας 89/391/ΕΟΚ, και συνυπολογίζοντας συγκεκριμένα τα ακόλουθα:

α) άλλες μέθοδοι εργασίας που συνεπάγονται μικρότερη έκθεση στο θόρυβο·

β) επιλογή κατάλληλου εξοπλισμού εργασίας, λαμβάνοντας υπόψη το αντικείμενο της εργασίας, ο οποίος εκπέμπει τον ελάχιστο δυνατό θόρυβο, καθώς και δυνατότητα να παρέχεται στους εργαζομένους εξοπλισμός εργασίας σύμφωνος με την κοινοτική νομοθεσία, με σκοπό ή αποτέλεσμα τη μείωση της έκθεσης στο θόρυβο·

γ) σχεδιασμός και διαμόρφωση των χώρων και θέσεων εργασίας·

δ) επαρκής πληροφόρηση και κατάρτιση για την εκπαίδευση των εργαζομένων όσον αφορά την ορθή χρησιμοποίηση των εξοπλισμών εργασίας για την μείωση στο ελάχιστο της έκθεσής τους στο θόρυβο·

ε) τεχνική μείωση του θορύβου:

i) μείωση του αερόφερτου θορύβου, π.χ. με θωρακίσεις, περιβλήματα, καλύψεις με ηχοαπορροφητικό υλικό·

ii) μείωση του στερεόφερτου θορύβου, π.χ. με απόσβεση ή μόνωση·

στ) κατάλληλα προγράμματα συντήρησης του εξοπλισμού εργασίας, του χώρου εργασίας και των συστημάτων στο χώρο εργασίας·

ζ) μείωση του θορύβου μέσω οργάνωσης της εργασίας:

i) περιορισμός της διάρκειας και της έντασης της έκθεσης·

ii) κατάλληλο πρόγραμμα εργασίας με επαρκείς περιόδους ανάπαυσης.

2. Βάσει της εκτίμησης των κινδύνων που προβλέπει το άρθρο 4, εάν η έκθεση υπερβεί τις ανώτερες τιμές για ανάληψη δράσης, ο εργοδότης καταρτίζει και εφαρμόζει πρόγραμμα το οποίο συνίσταται σε τεχνικά ή/και οργανωτικά μέτρα, με σκοπό τη μείωση της έκθεσης στο θόρυβο λαμβάνοντας υπόψη ιδίως τα μέτρα που προβλέπονται στην παράγραφο 1.

3. Βάσει της εκτίμησης των κινδύνων που προβλέπει το άρθρο 4, οι θέσεις εργασίας, στις οποίες οι εργαζόμενοι ενδέχεται να εκτεθούν σε επίπεδα θορύβου που υπερβαίνουν τις ανώτερες τιμές για ανάληψη δράσης, επισημαίνονται με κατάλληλη σήμανση. Τα όρια των χώρων αυτών καθορίζονται και η πρόσβαση σ' αυτούς περιορίζεται όταν αυτό είναι τεχνικά εφικτό και δικαιολογείται από τον κίνδυνο έκθεσης.

4. Στις περιπτώσεις που, λόγω της φύσης της δραστηριότητας, οι εργαζόμενοι διαθέτουν χώρους ανάπαυσης υπό την ευθύνη του εργοδότη, ο θόρυβος στους χώρους αυτούς μειώνεται σε επίπεδο συμβατό με τον προορισμό και τις συνθήκες χρήσης τους.

5. Βάσει του άρθρου 15 της οδηγίας 89/391/ΕΟΚ, ο εργοδότης προσαρμόζει τα μέτρα τα αναφερόμενα στο παρόν άρθρο προς τις απαιτήσεις των εργαζομένων οι οποίοι ανήκουν σε ιδιαίτερα ευαίσθητες ομάδες κινδύνου.

Άρθρο 6

Ατομική προστασία

1. Εάν οι κίνδυνοι που προέρχονται από την έκθεση στο θόρυβο δεν είναι δυνατόν να προληφθούν με άλλα μέσα, τίθενται στη διάθεση των εργαζομένων και χρησιμοποιούνται από αυτούς κατάλληλα και δεόντως τοποθετημένα ατομικά μέσα προστασίας της ακοής σύμφωνα με τις διατάξεις της οδηγίας 89/656/ΕΟΚ του Συμβουλίου, της 30ής Νοεμβρίου 1989, σχετικά με τις ελάχιστες προδιαγραφές ασφαλείας και υγείας για τη χρήση από τους εργαζομένους εξοπλισμών ατομικής προστασίας κατά την εργασία (τρίτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)(14) και του άρθρου 13 παράγραφος 2 της οδηγίας 89/391/ΕΟΚ, υπό τους ακόλουθους όρους:

α) όταν η έκθεση στο θόρυβο υπερβαίνει τις κατώτερες τιμές για ανάληψη δράσης, ο εργοδότης θέτει στη διάθεση των εργαζομένων ατομικά μέσα προστασίας της ακοής·

β) όταν η έκθεση στο θόρυβο υπερβαίνει τις ανώτερες τιμές για ανάληψη δράσης, η χρήση ατομικών μέσων προστασίας της ακοής είναι υποχρεωτική·

γ) τα ατομικά μέσα προστασίας της ακοής επιλέγονται κατά τρόπον ώστε να αποσοβείται ή να ελαχιστοποιείται ο κίνδυνος για την ακοή.

2. Ο εργοδότης είναι υπεύθυνος για την εξακρίβωση της αποτελεσματικότητας των μέτρων που λαμβάνονται σύμφωνα με το παρόν άρθρο.

Άρθρο 7

Περιορισμός της έκθεσης του ωτός

1. Ουδέποτε πρέπει να σημειώνεται υπέρβαση των οριακών τιμών έκθεσης όπως εκτιμώνται σύμφωνα με το άρθρο 3 παράγραφος 2.

2. Εάν, παρά τα μέτρα που λαμβάνονται για την εφαρμογή της παρούσας οδηγίας, σημειώνονται εκθέσεις άνω των οριακών τιμών, ο εργοδότης οφείλει:

α) να αναλάβει αμέσως δράση για να μειώσει την έκθεση κάτω των οριακών τιμών έκθεσης·

β) να εντοπίσει τους λόγους που προκάλεσαν την υπέρβαση και

γ) να τροποποιήσει τα μέτρα προστασίας και πρόληψης προκειμένου να αποφευχθεί τυχόν επανάληψη.

Άρθρο 8

Ενημέρωση και εκπαίδευση των εργαζομένων

Με την επιφύλαξη των άρθρων 10 και 12 της οδηγίας 89/391/ΕΟΚ, ο εργοδότης διασφαλίζει ότι στους εργαζόμενους, οι οποίοι εκτίθενται κατά την εργασία σε θόρυβο που φθάνει ή υπερβαίνει τις κατώτερες τιμές για ανάληψη δράσης, ή/και στους εκπροσώπους τους παρέχεται ενημέρωση και εκπαίδευση σχετικά με τους κινδύνους αυτούς, ιδίως σχετικά με:

α) τη φύση των κινδύνων αυτών·

β) τα μέτρα που λαμβάνονται κατ' εφαρμογή της παρούσας οδηγίας για την εξάλειψη ή την ελαχιστοποίηση των κινδύνων που προκύπτουν από το θόρυβο, συμπεριλαμβανομένων των περιστάσεων στις οποίες εφαρμόζονται τα μέτρα αυτά·

γ) τις οριακές τιμές έκθεσης και τις τιμές για ανάληψη δράσης που προβλέπει το άρθρο 3 της παρούσας οδηγίας·

δ) τα αποτελέσματα των εκτιμήσεων και των μετρήσεων του θορύβου που πραγματοποιούνται κατ' εφαρμογή του άρθρου 4 της παρούσας οδηγίας, σε συνδυασμό με εξήγηση της σημασίας τους και των δυνητικών κινδύνων·

ε) την εκπαίδευση για την ορθή χρήση των εξοπλισμών προστασίας της ακοής·

στ) τη χρησιμότητα και τις μεθόδους εντοπισμού και επισήμανσης των συμπτωμάτων των ακουστικών βλαβών·

ζ) τις συνθήκες υπό τις οποίες οι εργαζόμενοι έχουν δικαίωμα επίβλεψης της υγείας και το σκοπό αυτής·

η) τις ασφαλείς εργασιακές πρακτικές ελαχιστοποίησης της έκθεσης στο θόρυβο.

Άρθρο 9

Διαβουλεύσεις και συμμετοχή των εργαζομένων

Οι διαβουλεύσεις και η συμμετοχή των εργαζομένων ή/και των εκπροσώπων τους πραγματοποιούνται σύμφωνα με το άρθρο 11 της οδηγίας 89/391/ΕΟΚ όσον αφορά τα θέματα που καλύπτει η παρούσα οδηγία.

ΤΜΗΜΑ ΙΙΙ

ΔΙΑΦΟΡΕΣ ΔΙΑΤΑΞΕΙΣ

Άρθρο 10

Επίβλεψη της υγείας

1. Με την επιφύλαξη του άρθρου 14 της οδηγίας 89/391/ΕΟΚ, τα κράτη μέλη θεσπίζουν ρυθμίσεις για την εξασφάλιση της κατάλληλης επίβλεψης της υγείας των εργαζομένων όταν τα αποτελέσματα της εκτίμησης και των μετρήσεων που προβλέπονται στο άρθρο 4 παράγραφος 1 της παρούσας οδηγίας δείχνουν ότι υπάρχει κίνδυνος για την υγεία τους. Οι ρυθμίσεις αυτές, συμπεριλαμβανομένων των απαιτήσεων για τους ιατρικούς φακέλους και τη δυνατότητα πρόσβασης σ' αυτούς, εισάγονται σύμφωνα με την εθνική νομοθεσία ή/και πρακτική.

2. Εργαζόμενος, του οποίου η έκθεση στο θόρυβο υπερβαίνει τις ανώτερες τιμές για ανάληψη δράσης, έχει δικαίωμα να ελεγχθεί η ακουστική του λειτουργία από ιατρό ή κατάλληλο πρόσωπο που διαθέτει τα απαραίτητα προσόντα, υπό την ευθύνη ιατρού, σύμφωνα με την εθνική νομοθεσία ή/και πρακτική. Σκοπός του ελέγχου είναι η έγκαιρη διάγνωση τυχόν απώλειας της ακοής λόγω του θορύβου και η διαφύλαξη της ακουστικής λειτουργίας.

3. Τα κράτη μέλη θεσπίζουν ρυθμίσεις για να διασφαλίζεται ότι για κάθε εργαζόμενο υπό επίβλεψη σύμφωνα με τις παραγράφους 1 και 2 τηρείται και ενημερώνεται ατομικός ιατρικός φάκελος. Οι ιατρικοί φάκελοι περιλαμβάνουν περίληψη των αποτελεσμάτων της επίβλεψης της υγείας, τηρούνται δε υπό κατάλληλη μορφή έτσι ώστε να είναι δυνατό να τους συμβουλεύεται κανείς αργότερα, χωρίς να θίγεται το ιατρικό απόρρητο.

Αντίγραφα των σχετικών φακέλων παρέχονται στην αρμόδια αρχή εφόσον ζητηθούν. Κάθε εργαζόμενος έχει πρόσβαση, εφόσον το ζητήσει, στον ιατρικό φάκελο που τον αφορά προσωπικά.

4. Όταν από την επίβλεψη της ακουστικής λειτουργίας διαπιστωθεί ότι ένας εργαζόμενος πάσχει από συγκεκριμένη ακουστική βλάβη, ο ιατρός ή, εφόσον αυτός το θεωρεί απαραίτητο, ειδικός ιατρός, εκτιμά κατά πόσον η βλάβη είναι πιθανώς αποτέλεσμα της έκθεσης σε θόρυβο κατά την εργασία. Στην περίπτωση αυτή:

α) ο εργαζόμενος ενημερώνεται από τον ιατρό ή άλλο πρόσωπο με τα κατάλληλα προσόντα για το αποτέλεσμα που τον αφορά προσωπικά·

β) ο εργοδότης:

i) επανεξετάζει την εκτίμηση των κινδύνων η οποία πραγματοποιείται σύμφωνα με το άρθρο 4·

ii) επανεξετάζει τα μέτρα που προβλέπονται για την εξάλειψη ή τη μείωση των κινδύνων σύμφωνα με τα άρθρα 5 και 6·

iii) λαμβάνει υπόψη τη γνώμη του επαγγελματία επί θεμάτων εργασιακής υγιεινής ή άλλου προσώπου με τα κατάλληλα προσόντα ή της αρμόδιας αρχής κατά την εφαρμογή οποιωνδήποτε μέτρων απαιτούνται για την εξάλειψη ή τη μείωση των κινδύνων σύμφωνα με τα άρθρα 5 και 6, συμπεριλαμβανομένης της μετάθεσης του εργαζομένου σε άλλη θέση εργασίας όπου δεν υπάρχει κίνδυνος έκθεσής του και

iv) οργανώνει συστηματική επίβλεψη της υγείας και λαμβάνει μέτρα για την επανεξέταση της κατάστασης της υγείας οποιουδήποτε άλλου εργαζομένου έχει υποστεί παρόμοια έκθεση.

Άρθρο 11

Παρεκκλίσεις

1. Υπό εξαιρετικές συνθήκες, όταν λόγω της φύσης της εργασίας, η πλήρης και ορθή χρήση των μέσων ατομικής προστασίας της ακοής μπορεί να προκαλέσει κινδύνους για την υγεία ή την ασφάλεια μεγαλύτερους από εκείνους που θα προέκυπταν αν δεν χρησιμοποιούνταν, τα κράτη μέλη μπορούν να παραχωρούν παρεκκλίσεις από τις διατάξεις του άρθρου 6 παράγραφος 1 στοιχεία α) και β) και του άρθρου 7.

2. Οι παρεκκλίσεις της παραγράφου 1 παραχωρούνται από τα κράτη μέλη μετά από διαβούλευση με τους εργοδότες και τους εργαζομένους σύμφωνα με την εθνική νομοθεσία ή/και πρακτική. Οι παρεκκλίσεις αυτές συνοδεύονται από όρους που εγγυώνται, λαμβάνοντας υπόψη τις ειδικές περιστάσεις, ότι οι συνεπαγόμενοι κίνδυνοι περιορίζονται στο ελάχιστο και ότι οι σχετικοί εργαζόμενοι υπόκεινται σε αυξημένη επίβλεψη της υγείας. Οι παρεκκλίσεις αυτές επανεξετάζονται ανά τετραετία και καταργούνται εφόσον εκλείψουν οι προϋποθέσεις που τις υπαγόρευσαν.

3. Ανά τετραετία, τα κράτη μέλη διαβιβάζουν στην Επιτροπή κατάλογο των παρεκκλίσεων που αναφέρονται στην παράγραφος 1 σημειώνοντας τους ακριβείς λόγους και περιστάσεις που τα οδήγησαν στην παραχώρηση των παρεκκλίσεων αυτών.

Άρθρο 12

Τροποποιήσεις τεχνικού χαρακτήρα

Τροποποιήσεις με αυστηρά τεχνικό χαρακτήρα θεσπίζονται με τη διαδικασία κανονιστικής επιτροπής του άρθρου 13 παράγραφος 2, συναρτήσει:

α) της έκδοσης οδηγιών στο πεδίο της τεχνικής εναρμόνισης και τυποποίησης σχετικά με το σχεδιασμό, την ανέγερση, την παραγωγή ή την κατασκευή εξοπλισμού ή/και χώρων εργασίας και

β) της τεχνικής προόδου, της εξέλιξης των καταλληλότερων εναρμονισμένων ευρωπαϊκών προτύπων ή προδιαγραφών και νέων γνώσεων στον τομέα του θορύβου.

Άρθρο 13

Επιτροπή

1. Η Επιτροπή επικουρείται από την επιτροπή που αναφέρεται στο άρθρο 17, της οδηγίας 89/391/ΕΟΚ.

2. Στην περίπτωση που γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 αυτής.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

3. Η επιτροπή θεσπίζει τον εσωτερικό κανονισμό της.

Άρθρο 14

Κατάργηση

Η οδηγία 86/188/ΕΟΚ καταργείται από την ημερομηνία που ορίζεται στο πρώτο εδάφιο του άρθρου 16 παράγραφος 1.

ΤΜΗΜΑ IV

ΤΕΛΙΚΕΣ ΔΙΑΤΑΞΕΙΣ

Άρθρο 15

Εκθέσεις

Ανά πενταετία, τα κράτη μέλη υποβάλλουν στην Επιτροπή έκθεση σχετικά με την πρακτική εφαρμογή της παρούσας οδηγίας, αναφέροντας τις απόψεις των κοινωνικών εταίρων.

Βάσει των εκθέσεων αυτών, η Επιτροπή ενημερώνει σχετικά το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και τη συμβουλευτική επιτροπή για την ασφάλεια, την υγιεινή και την υγεία στο χώρο εργασίας.

Άρθρο 16

Μεταφορά στην εθνική νομοθεσία

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο [...](15). Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Προκειμένου να ληφθούν υπόψη τυχόν ειδικές συνθήκες, τα κράτη μέλη διαθέτουν, εφόσον χρειασθεί, συμπληρωματική περίοδο πέντε ετών από [...](16), δηλαδή συνολική προθεσμία οκτώ ετών, για την εφαρμογή των διατάξεων του άρθρου 7 στο προσωπικό των ποντοπόρων.

3. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 17

Έναρξη ισχύος

Η παρούσα οδηγία αρχίζει να ισχύει την ημέρα δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 18

Αποδέκτες

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ C 77 της 18.3.1993, σ. 12 και ΕΕ C 230 της 19.8.1994, σ. 3.

(2) ΕΕ C 249 της 13.9.1993, σ. 28.

(3) Γνώμη του Ευρωπαϊκού Κοινοβουλίου της 20ής Απριλίου 1994 (ΕΕ C 128 της 9.5.1994, σ. 146), που επιβεβαιώθηκε στις 16 Σεπτεμβρίου 1999 (EE C 54 της 25.2.2000, σ. 75), κοινή θέση του Συμβουλίου της 29ης Οκτωβρίου 2001 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμα στην Επίσημη Εφημερίδα).

(4) ΕΕ L 137 της 24.5.1986, σ. 28· οδηγία όπως τροποποιήθηκε από την οδηγία 98/24/ΕΚ (ΕΕ L 131 της 5.5.1998, σ. 11).

(5) ΕΕ C 28 της 3.2.1988, σ. 3.

(6) ΕΕ C 28 της 3.2.1988, σ. 1.

(7) ΕΕ C 260 της 15.10.1990, σ. 167.

(8) ΕΕ L ...

(9) ΕΕ L 183 της 29.6.1989, σ. 1.

(10) ΕΕ L 184 της 17.7.1999, σ. 23.

(11) 140 dB στα 20 μΡα.

(12) 140 dB στα 20 μΡα.

(13) 135 dB στα 20 μΡα.

(14) ΕΕ L 393 της 30.12.1989, σ. 18.

(15) Τρία χρόνια μετά την έναρξη ισχύος της οδηγίας.

(16) Τρία χρόνια μετά την έναρξη ισχύος της οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Στις 8 Φεβρουαρίου 1993, η Επιτροπή υπέβαλε στο Συμβούλιο πρόταση οδηγίας του Συμβουλίου σχετικά με τις ελάχιστες προδιαγραφές υγείας και ασφάλειας αναφορικά με την έκθεση των εργαζομένων σε κινδύνους προερχόμενους από φυσικούς παράγοντες. Η πρόταση βασιζόταν στο άρθρο 118 Α της συνθήκης για την ίδρυση της Ευρωπαϊκής Κοινότητας.

Η πρόταση αυτή αποσκοπούσε να συμπληρώσει την οδηγία 89/391/ΕΟΚ, διευκρινίζοντας τον τρόπο εφαρμογής ορισμένων διατάξεών της στην ειδική περίπτωση της έκθεσης σε φυσικούς παράγοντες. Η πρόταση κάλυπτε το σύνολο των δραστηριοτήτων κατά τις οποίες οι εργαζόμενοι μπορούσαν να εκτεθούν σε κινδύνους που συνδέονται με μια τέτοια έκθεση, εξαιρέσει ορισμένων ειδικών καταστάσεων στις δημόσιες υπηρεσίες ή την πολιτική προστασία.

Το Ευρωπαϊκό Κοινοβούλιο και η Οικονομική και Κοινωνική Επιτροπή εξέδωσαν τη γνώμη τους στις 20 Απριλίου και στις 30 Ιουνίου 1993 αντίστοιχα. Το Ευρωπαϊκό Κοινοβούλιο επιβεβαίωσε τη γνώμη του στις 16 Σεπτεμβρίου 1999.

Η Επιτροπή υπέβαλε τροποποιημένη πρόταση στις 8 Ιουλίου 1994.

Μετά την έναρξη ισχύος της συνθήκης του Άμστερνταμ, η νομική βάση τροποποιήθηκε και το πρώην άρθρο 118 Α αντικαταστάθηκε από το άρθρο 137 παράγραφος 2, το οποίο προβλέπει συναπόφαση με το Ευρωπαϊκό Κοινοβούλιο και διαβούλευση με την Επιτροπή των Περιφερειών.

Η Επιτροπή των Περιφερειών με επιστολή της ημερομηνίας 13 Ιανουαρίου 2000, δήλωσε ότι δεν θα υπέβαλε γνώμη σχετικά με την παρούσα πρόταση οδηγίας.

II. Η ΠΡΟΤΑΣΗ ΤΗΣ ΕΠΙΤΡΟΠΗΣ ΚΑΙ ΤΑ ΔΙΑΦΟΡΑ ΣΤΟΙΧΕΙΑ ΤΗΣ

Κύριο χαρακτηριστικό της πρότασης ήταν η ομαδοποίηση στο ίδιο νομικό μέσο τεσσάρων τύπων φυσικών παραγόντων (θόρυβος, μηχανικοί κραδασμοί, οπτική ακτινοβολία, ηλεκτρομαγνητικά πεδία και κύματα), για καθένα από τους οποίους υπήρχε παράρτημα.

Ωστόσο, η γενική προσέγγιση του Συμβουλίου, που έγινε δεκτή από την Επιτροπή, συνίστατο στο να επικεντρώσει την προσοχή του σε πρώτο στάδιο, λόγω των τεχνικών δυσκολιών που αφορούν τους άλλους φυσικούς παράγοντες, σε ένα μόνο στοιχείο (κραδασμοί) για το οποίο ήταν δυνατόν να επιτευχθεί συμφωνία μέσα σε εύλογη προθεσμία, χωρίς ωστόσο να παραιτηθεί από τις άλλες πτυχές, που θα συνεχισθούν να εξετάζονται από το Συμβούλιο. Ακόμη, το Συμβούλιο επιβεβαίωσε σε δήλωση στα πρακτικά τη δέσμευσή του να συνεχίσει την εξέταση της πρότασης της Επιτροπής σχετικά με τους άλλους φυσικούς παράγοντες (θόρυβο, οπτική ακτινοβολία, ηλεκτρομαγνητικά πεδία και κύματα).

Μετά την πολιτική συμφωνία για το σχέδιο οδηγίας για τους κραδασμούς, το Συμβούλιο προχώρησε στην εξέταση χωριστού σχεδίου οδηγία για το θόρυβο και καθόρισε την κοινή του θέση στις 29 Οκτωβρίου 2001, σύμφωνα με τη διαδικασία που προβλέπει το άρθρο 251 της συνθήκης. Σε αντίθεση με το σχέδιο οδηγίας για τους κραδασμούς, κατέστη δυνατό το κείμενο να διατυπωθεί κατά τρόπο ώστε να μην απαιτηθούν παραρτήματα.

III. ΣΚΟΠΟΣ

Το σχέδιο οδηγίας, αποσκοπεί στη βελτίωση της προστασίας και της υγείας και της ασφάλειας των εργαζομένων από τους κινδύνους που προέρχονται λόγω της έκθεσης στο θόρυβο, και συγκεκριμένα τους κινδύνους για την ακοή. Η οδηγία θα αντικαταστήσει επίσης την υφιστάμενη οδηγία για το θόρυβο κατά την εργασία της 12ης Μαΐου 1986 (86/188/ΕΟΚ), της οποίας οι διατάξεις δεν θεωρούνται πλέον κατάλληλες.

VI. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. ΓΕΝΙΚΕΣ ΠΑΡΑΤΗΡΗΣΕΙΣ

Σύμφωνα με το άρθρο 136 της συνθήκης, η Κοινότητα και τα κράτη μέλη "έχουν ως στόχο (...) τη βελτίωση των συνθηκών διαβίωσης και εργασίας (...) την ανάπτυξη των ανθρωπίνων πόρων (...)" κ.λπ.

Σύμφωνα με το άρθρο 137 παράγραφος 1 της συνθήκης "η Κοινότητα υποστηρίζει και συμπληρώνει τη δράση των κρατών μελών στους ακόλουθους τομείς (...) βελτίωση ιδιαιτέρως του περιβάλλοντος εργασίας, με σκοπό την προστασία της ασφάλειας και της υγείας των εργαζομένων" κ.λπ.

Προς τούτο το άρθρο 137 παράγραφος 2 της συνθήκης προβλέπει ότι το Συμβούλιο "μπορεί να θεσπίζει μέσω οδηγιών, τις ελάχιστες προδιαγραφές οι οποίες εφαρμόζονται σταδιακά, λαμβανομένων υπόψη των συνθηκών και των τεχνικών ρυθμίσεων που υφίστανται σε κάθε κράτος μέλος".

Η κοινή θέση του Συμβουλίου συμφωνεί με τους στόχους του άρθρου 137 παράγραφος 2 της συνθήκης στον καλυπτόμενο τομέα, δεδομένου ότι έχει καταρτισθεί για να εισάγει τις ελάχιστες δυνατές απαιτήσεις για την προστασία της υγείας και της ασφάλειας των εργαζομένων από τους κινδύνους που ανακύπτουν από την έκθεση στο θόρυβο.

Ακόμη, η κοινή θέση σέβεται τους στόχους που προβάλλει η Επιτροπή και υποστηρίζει το Κοινοβούλιο, παρόλο που έχει διαφορετική διάρθρωση λόγω της διάσπασης της αρχικής πρότασης. Επίσης, η κοινή θέση περιλαμβάνει πολλές από τις τροπολογίες που απορρέουν από την πρώτη ανάγνωση της πρότασης της Επιτροπής από το Κοινοβούλιο.

2. ΔΙΑΡΘΡΩΣΗ ΚΑΙ ΒΑΣΙΚΑ ΣΤΟΙΧΕΙΑ

2.1. Οι τιμές έκθεσης στο θόρυβο

Η κοινή θέση καθορίζει τις τιμές τριών επιπέδων έκθεσης στο θόρυβο, δηλαδή τις κατώτερες τιμές ανάληψης δράσης, τις ανώτερες τιμές ανάληψης δράσης και τις οριακές τιμές έκθεσης. Κάθε μια από αυτές τις τιμές εκφράζεται τόσο ως χρονικά σταθμισμένος μέσος όρος, dB(A) (decibel) όπως και ως αιχμή ηχητικής πίεσης, (ppeak) (Pascal ή Pa). Οι χρονικά σταθμισμένοι μέσοι όροι καθορίζονται σύμφωνα με το διεθνές πρότυπο ISO 1999: 1990, σημείο 3.6. Κατά κανόνα ο χρονικά σταθμισμένος μέσος όρος πρέπει να μετράται σε ημερήσια βάση ως ημερήσιο επίπεδο έκθεσης στο θόρυβο, αλλά τα κράτη μέλη υπό δεόντως αιτιολογημένες συνθήκες και υπό ορισμένες προϋποθέσεις μπορούν να χρησιμοποιούν αντ' αυτού εβδομαδιαίο επίπεδο έκθεσης στο θόρυβο.

Οι δύο τιμές έκθεσης για την ανάληψη δράσης μετρώνται ως ο θόρυβος του περιβάλλοντος γύρω από τους εργαζομένους δηλαδή χωρίς να λαμβάνονται υπόψη τα αποτελέσματα ενδεχομένων ατομικών μέσων προστασίας ακοής, ενώ οι οριακές τιμές έκθεσης μετρώνται στο "προστατευόμενο αυτί", δηλαδή λαμβάνοντας υπόψη τα αποτελέσματα των ατομικών μέσων προστασίας ακοής.

Στην κοινή θέση, το Συμβούλιο καθόρισε τις ακόλουθες τιμές έκθεσης:

- οριακές τιμές έκθεσης: 87 dB(A) και ppeak = 200 Pa,

- ανώτερες τιμές ανάληψης δράσης: 85 dB(A) και ppeak = 200 Pa και

- κατώτερες τιμές ανάληψης δράσης: 80 dB(A) και ppeak = 112 Pa.

Αν και η άμεση σύγκριση με τις τιμές της σημερινής οδηγίας του 1986 και των τιμών της τροποποιημένης πρότασης της Επιτροπής δεν είναι δυνατή λόγω εννοιολογικών και διαρθρωτικών διαφορών, οι νέες τιμές γενικά είναι χαμηλότερες. Η σημερινή οδηγία του 1986 καθορίζει μόνο δύο τιμές, δηλαδή 85 και 98 dB(A), και η τροποποιημένη πρόταση της Επιτροπής περιείχε τρεις συγκρίσιμες τιμές 80, 85 και 90 dB(A). Το Συμβούλιο κρίνει ότι οι εγκριθείσες τιμές αντιπροσωπεύουν ένα δίκαιο σημείο ισορροπίας μεταξύ αφενός της απαίτησης προστασίας υγείας και της ασφάλειας των εργαζομένων και, αφετέρου, της ανάγκης να διασφαλιστεί ότι η εφαρμογή της οδηγίας δεν συνεπάγεται υπερβολικές δαπάνες για τις επιχειρήσεις και ιδίως για τις μικρομεσαίες επιχειρήσεις.

2.2. Αναλαμβανόμενες δράσεις στην περίπτωση υπέρβασης των τιμών έκθεσης

Σκοπός των διαφόρων τιμών έκθεσης είναι, στην περίπτωση που οι διαπιστούμενες τιμές τις φθάσουν ή τις υπερβούν, να αναλαμβάνονται ορισμένες δράσεις ως εξής:

στην περίπτωση που οι τιμές έκθεσης φθάσουν τις κατώτερες τιμές έκθεσης για την ανάληψη δράσης, ο εργοδότης οφείλει να εξασφαλίσει ότι οι ενδιαφερόμενοι εργαζόμενοι ή/και οι εκπρόσωποί τους λαμβάνουν την απαραίτητη πληροφόρηση και εκπαίδευση σχετικά με τους κινδύνους που προκύπτουν από την έκθεση τον θόρυβο και σε περίπτωση υπέρβασης των τιμών αυτών, ο εργοδότης οφείλει να θέσει στη διάθεση των εργαζομένων ατομικά μέσα προστασίας της ακοής.

Οι χώροι εργασίας όπου είναι δυνατόν να σημειωθεί υπέρβαση των ανώτερων τιμών έκθεσης για την ανάληψη δράσης επισημαίνονται με κατάλληλη σήμανση και περιορίζεται η πρόσβαση σε αυτούς. Μόλις σημειωθεί υπέρβαση των τιμών αυτών, οι εργαζόμενοι θα πρέπει να χρησιμοποιούν ατομικά μέσα προστασίας της ακοής. Έχουν επίσης το δικαίωμα να ζητήσουν να ελέγχεται η ακοή τους από γιατρό ή άλλο πρόσωπο με τα κατάλληλα προσόντα προκειμένου να υπάρχει έγκαιρη διάγνωση. Επιπλέον, ο εργοδότης καταρτίζει και εφαρμόζει πρόγραμμα το οποίο συνίσταται σε τεχνικά ή και οργανωτικά μέτρα με σκοπό τη μείωση της έκθεσης στο θόρυβο.

Τα κράτη μέλη μπορούν να παραχωρούν παρεκκλίσεις από τις προαναφερόμενες υποχρεώσεις παροχής και χρήσης μέσων ατομικής προστασίας της ακοής, σε εξαιρετικές συνθήκες, όπου η πλήρης και ορθή χρήση τους μπορεί να προκαλέσει μεγαλύτερους κινδύνους από εκείνους που θα προέκυπταν αν δεν χρησιμοποιούνταν, π.χ. στις περιπτώσεις όπου η χρήση των ατομικών μέσων προστασίας της ακοής θα καθιστούσε αδύνατη την αντίληψη ακουστικών σημάτων κινδύνου. Οι παρεκκλίσεις αυτές είναι δυνατές μόνο υπό ορισμένες αυστηρές προϋποθέσεις που εγγυώνται ταυτόχρονα μείωση των κινδύνων και αυξημένη επιτήρηση της υγείας, και πρέπει να επανεξετάζονται ανά τετραετία.

Ουδέποτε πρέπει να σημειώνεται υπέρβαση των οριακών τιμών έκθεσης. Αν συμβεί αυτό, ωστόσο, παρά τα προληπτικά μέτρα που έχουν ληφθεί, ο εργοδότης οφείλει να αναλάβει αμέσως δράση για να μειώσει την έκθεση κάτω των οριακών τιμών έκθεσης, να εντοπίσει τους λόγους που προκάλεσαν την υπέρβαση και να τροποποιήσει τα μέτρα προστασίας και πρόληψης προκειμένου να αποφευχθεί τυχόν επανάληψη.

2.3. Άλλα μείζονα στοιχεία

Σύμφωνα με τη λεγόμενη οδηγία-πλαίσιο, ο εργοδότης εκτιμά και αν είναι απαραίτητο, μετρά το επίπεδο του θορύβου στον οποίο εκτίθενται οι εργαζόμενοι, σε κατάλληλα διαστήματα. Ο εργοδότης πρέπει να διαθέτει εκτίμηση του κινδύνου και να εντοπίζει τα προληπτικά μέτρα που θα πρέπει να ληφθούν. Κίνδυνοι που προέρχονται από την έκθεση στο θόρυβο πρέπει να εξαλείφονται στην πηγή τους ή να μειώνονται στο ελάχιστο.

Τα κράτη μέλη θεσπίζουν ρυθμίσεις για την εξασφάλιση της κατάλληλης επίβλεψης της υγείας των εργαζομένων, όταν τα αποτελέσματα της εκτίμησης και των μετρήσεων εκ μέρους του εργοδότη δείχνουν ότι υπάρχει κίνδυνος για την υγεία τους. Ιατρός, ή άλλος, πρόσωπο με ειδικά προσόντα εκτιμά κατά πόσον τυχόν βλάβη είναι πιθανώς αποτέλεσμα της έκθεσης σε θόρυβο κατά την εργασία, και στην περίπτωση αυτή ο εργαζόμενος ενημερώνεται και λαμβάνονται ορισμένα προληπτικά και διορθωτικά μέτρα.

Πρέπει να τηρούνται προσωπικοί ιατρικοί φάκελοι και να ενημερώνονται κατάλληλα λαμβάνοντας υπόψη τις τυχόν απαιτήσεις σχετικά με τον εμπιστευτικό χαρακτήρα τους. Αντίγραφα των σχετικών φακέλων παρέχονται στην αρμόδια αρχή, ενώ οι εργαζόμενοι πρέπει να έχουν πρόσβαση στον ιατρικό φάκελο που τους αφορά προσωπικά.

2.4. Κύριες διαφορές από την πρόταση της Επιτροπής

Οι κυριότερες διαφορές σχετικά με την τροποποιημένη πρόταση της Επιτροπής αφορούν:

- την αναδιάρθρωση και των εκ νέου ορισμό των τιμών έκθεσης στον θόρυβο,

- την απαλοιφή της τιμής κατωφλίου, δεδομένου ότι το Συμβούλιο έκρινε ότι δεν υφίσταται επιστημονική απόδειξη για τον καθορισμό των τιμών έκθεσης κάτω από τις οποίες η έκθεση δεν έχει βλαβερά αποτελέσματα,

- την κατάργηση της απαίτησης ορισμένες δραστηριότητες να θεωρείται ότι παρουσιάζουν αυξημένο κίνδυνο και να δηλώνονται στην αρμόδια αρχή, και αυτό προκειμένου να μην αυξάνονται αναιτίως ο διοικητικός φόρτος των επιχειρήσεων και μάλιστα στον τομέα των μικρομεσαίων επιχειρήσεων,

- την εισαγωγή των αποτελεσμάτων των αλληλοεπιδράσεων, μεταξύ αφενός του θορύβου και αφετέρου ωτοτοξικών ουσιών που σχετίζονται με την εργασία, των κραδασμών και των προειδοποιητικών σημάτων και άλλων απαραίτητων ήχων, μεταξύ των παραγόντων τους οποίους θα πρέπει να προσέξει ιδιαιτέρως ο εργοδότης στην εκτίμηση των κινδύνων στην οποία προβαίνει,

- το δικαίωμα των εργαζομένων να γίνεται έλεγχος της ακοής τους σε κατώτερο επίπεδο έκθεσης στο θόρυβο,

- αυστηρότερες απαιτήσεις για τον εργοδότη να επανεξετάζει την εκτίμηση των κινδύνων στην οποία έχει προβεί και τα προληπτικά μέτρα που έχει λάβει και να οργανώνει συστηματική επιτήρηση της υγείας στην περίπτωση που ιατρός ή πρόσωπο με ειδικά προσόντα διαπιστώσει ότι η βλάβη της ακοής εργαζομένου είναι αποτέλεσμα της έκθεσης στο θόρυβο κατά την εργασία, και

- ορισμένες προσθήκες στον πίνακα των στοιχείων που καλύπτονται από πληροφορίες σχετικά με το θόρυβο και την εκπαίδευση που πρέπει να παρέχεται στους εργαζόμενους και ή στους αντιπροσώπους τους.

3. ΟΙ ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΣΕ ΠΡΩΤΗ ΑΝΑΓΝΩΣΗ

3.1. Τροπολογίες του Ευρωπαϊκού Κοινοβουλίου που υιοθέτησε το Συμβούλιο

Οι τροπολογίες 5, 8, 9, 14, 16, 17 και 19 περιελήφθησαν στο σύνολό τους, εάν όχι κατά λέξη, πάντως τουλάχιστον ως προς το πνεύμα τους, στην κοινή θέση του Συμβουλίου.

Επιπλέον, το Συμβούλιο άλλαξε ελαφρά τη διατύπωση των τροπολογιών 7, 10, 11, 13 και 18, οι οποίες είχαν ήδη ενσωματωθεί στην τροποποιημένη πρόταση της Επιτροπής, αλλά χωρίς να αλλοιωθεί το νόημά τους. Η τροπολογία 10 βελτιώθηκε από την άποψη της προστασίας των εργαζομένων, η τροπολογία 11 επαναδιατυπώθηκε προκειμένου να αντιστοιχεί καλύτερα στο περιεχόμενο του άρθρου για τον προσδιορισμό και την εκτίμηση των κινδύνων, η τροπολογία 13 προσαρμόσθηκε στον τροποποιημένο ορισμό της οριακής τιμής έκθεσης, και η τροπολογία 18 για τις παρεκκλίσεις περιορίσθηκε στην χρήση του εβδομαδιαίου επιπέδου έκθεσης στο θόρυβο, στην υποχρέωση παροχής και χρήσης ατομικών μέσων προστασίας της ακοής, καθώς και στην απαγόρευση υπέρβασης των οριακών τιμών έκθεσης.

Η τροπολογία 4 έγινε δεκτή εν μέρει, με την διαφορά κυρίως ότι στις οριακές τιμές έκθεσης λαμβάνεται υπόψη η επίδραση των ατομικών μέσων προστασίας της ακοής.

Επιπλέον, η τροπολογία 12, η οποία δεν είχε περιληφθεί στην τροποποιημένη πρόταση της Επιτροπής, ενσωματώθηκε στην κοινή θέση του Συμβουλίου, υπό ελαφρώς τροποποιημένη μορφή.

Όσον αφορά την τροπολογία 20, το Συμβούλιο δέχθηκε την αρχή της απαίτησης υποβολής έκθεσης όσον αφορά τις παρεκκλίσεις, αλλά προέβλεψε υποβολή έκθεσης ανά τετραετία.

3.2. Τροπολογίες του Ευρωπαϊκού Κοινοβουλίου που δεν υιοθέτησε το Συμβούλιο

Το Συμβούλιο δεν έκρινε σκόπιμο να υιοθετήσει τις τροπολογίες 2, 3, 6, 15, 21, 22, 23, 24, 25 και 26 στην κοινή του θέση, για τους ακόλουθους λόγους:

- οι τροπολογίες 2, 3, 22 και 26 δεν έχουν πλέον ισχύ μετά την απόφαση του Συμβουλίου να διασπάσει την πρόταση της Επιτροπής σε χωριστές οδηγίες και να εξετάσει το στοιχείο του θορύβου ως κατεπείγον θέμα. Με αυτό τον τρόπο το Συμβούλιο ακολούθησε την απαίτηση που ορίζεται στο άρθρο 10 της οδηγίας 86/188/ΕΟΚ του Συμβουλίου, καθώς και την ευχή του Ευρωπαϊκού Κοινοβουλίου και της Επιτροπής να ενισχυθεί η κοινοτική νομοθεσία στον τομέα του θορύβου στον τόπο εργασίας,

- το επίπεδο κατωφλίου για το οποίο προτάθηκε νέος ορισμός στην τροπολογία 6 διαγράφεται, όπως εξηγείται παραπάνω στο σημείο 2.4,

- η τροπολογία 15 επέβαλε στους εργαζομένους υποχρέωση που ήταν εξαιρετικά δεσμευτική. Το Συμβούλιο έκρινε ότι η επίβλεψη της υγείας πρέπει να θεωρείται ως δικαίωμα και όχι ως υποχρέωση των εργαζομένων. Ωστόσο, το δικαίωμα αυτό υπεισέρχεται σε χαμηλότερο επίπεδο έκθεσης από εκείνο που προτείνουν η Επιτροπή και το Ευρωπαϊκό Κοινοβούλιο. Η θέση αυτή συμβαδίζει με την θέση του Συμβουλίου όσον αφορά την υπό εξέταση οδηγία για τους κραδασμούς,

- η τροπολογία 21 αντικαθίσταται από γενικότερη αναφορά στην υφιστάμενη επιτροπή που λειτουργεί βάσει της οδηγίας 89/391/ΕΟΚ,

- η τροπολογία 23 θεωρείται ότι δεν έχει πλέον ισχύ μέσα σε κείμενο που ασχολείται μόνο με τον θόρυβο. Επιπλέον, η δράση στους εναπομένοντες τομείς που έχει αναγνωρίσει το Ευρωπαϊκό Κοινοβούλιο θα εξαρτάται κατ' αρχήν από το δικαίωμα πρωτοβουλίας της Επιτροπής,

- η τροπολογία 24 απορρίπτεται διότι το Συμβούλιο έκρινε λογικό, βάσει του νέου κειμένου, να καταργήσει την ισχύουσα οδηγία που καλύπτει το ίδιο θέμα και

- η υποχρέωση της Επιτροπής να υποβάλλει έκθεση, όπως ορίζεται στην τροπολογία 25, ήδη καλύπτεται από την υποβολή της ετήσιας έκθεσης της Επιτροπής για την εφαρμογή.

4. ΠΡΟΣΘΕΤΗ ΜΕΤΑΒΑΤΙΚΗ ΠΕΡΙΟΔΟΣ

Το Συμβούλιο έκρινε αναγκαίο να προβλεφθεί προαιρετική πρόσθετη μεταβατική περίοδος πέντε ετών για την εφαρμογή, όσον αφορά προσωπικό σε ποντοπόρα σκάφη, της απαγόρευσης έκθεσης σε θόρυβο που υπερβαίνει τις οριακές τιμές έκθεσης. Αυτό κρίθηκε αναγκαίο λόγω των ουσιαστικών αλλαγών της τρέχουσας πρακτικής, οι οποίες θα χρειασθούν στις εξαιρετικά δύσκολες συνθήκες στη θάλασσα, και ιδίως σε παλαιότερα σκάφη. Επιπλέον υπενθυμίζεται ότι το προσωπικό σε ποντοπόρα σκάφη αποκλειόταν εντελώς από το πεδίο της οδηγίας του 1986.

V. ΣΥΜΠΕΡΑΣΜΑ

Το Συμβούλιο θεωρεί ότι, στο σύνολό της, η κοινή θέση ανταποκρίνεται στους θεμελιώδεις στόχους της τροποποιημένης πρότασης της Επιτροπής. Επίσης κρίνει ότι έχουν ληφθεί υπόψη οι κυριότεροι στόχοι που επιδίωκε το Ευρωπαϊκό Κοινοβούλιο με τις τροπολογίες που πρότεινε.

ΣΧΕΔΙΟ ΣΚΕΠΤΙΚΟΥ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 14 Δεκεμβρίου 2000, η Επιτροπή διαβίβασε στο Συμβούλιο την παραπάνω πρόταση κανονισμού(1). Η πρόταση αυτή βασίζεται στο άρθρο 156 της συνθήκης.

2. Το Ευρωπαϊκό Κοινοβούλιο έδωσε τη γνώμη του στις 4 Ιουλίου 2001.

3. Η Οικονομική και Κοινωνική Επιτροπή έδωσε τη γνώμη της στις 28 Μαρτίου 2001(2).

4. Η Επιτροπή των Περιφερειών αποφάσισε να μην δώσει γνώμη σχετικά με την πρόταση αυτή.

5. Η Επιτροπή διαβίβασε στο Ευρωπαϊκό Κοινοβούλιο και το Συμβούλιο την τροποποιημένη της πρόταση στις 3 Οκτωβρίου 2001(3).

6. Το Συμβούλιο καθόρισε την κοινή του θέση σύμφωνα με το άρθρο 251 στις 6 Νοεμβρίου 2001.

II. ΣΤΟΧΟΣ ΤΗΣ ΠΡΟΤΑΣΗΣ

Η πρόταση κανονισμού έχει στόχο να δημιουργήσει έναν τομέα ανωτάτου επιπέδου (TLD) ".eu" στο Διαδίκτυο, όπως προβλέπεται στην πρωτοβουλία eEurope που ενέκρινε το Ευρωπαϊκό Συμβούλιο κατά τη σύνοδό του στη Λισσαβώνα στις 23 και 24 Μαρτίου 2000, και συγκεκριμένα προκειμένου να επιταχυνθεί το ηλεκτρονικό εμπόριο. Έχει επίσης στόχο να καθορίσει τα χαρακτηριστικά και τις προϋποθέσεις υλοποίησης και λειτουργίας αυτού του μητρώου.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Το Συμβούλιο συμμερίζεται πλήρως το στόχο της πρότασης και τις γενικές γραμμές της. Ωστόσο εισήγαγε μέσα στην κοινή του θέση ορισμένες τροποποιήσεις, οι σημαντικότερες από τις οποίες είναι οι εξής:

1. Στην κοινή θέση (άρθρο 5 παράγραφος 1) διευκρινίζονται ορισμένοι τομείς στους οποίους η Επιτροπή πρέπει να εφαρμόσει κανόνες πολιτικής δημοσίου συμφέροντος. Επιπλέον, στην παράγραφο 2 προβλέπεται ειδική διαδικασία που αφορά τη χρησιμοποίηση ονομάτων γεωγραφικής ή/και γεωπολιτικής φύσεως.

2. Το Συμβούλιο αντικατέστησε τη συμβουλευτική επιτροπή της οδηγίας-πλαισίου για τις τηλεπικοινωνίες με ειδική επιτροπή κανονιστικού χαρακτήρα.

3. Στην κοινή θέση γίνεται σαφής διάκριση μεταξύ μητρώου και καταχωρητού [βλέπε άρθρο 2 παράγραφος β), άρθρο 3 παράγραφος 4 καθώς και άρθρο 4 παράγραφος 2 στοιχείο ε)].

4. Το Συμβούλιο αναδιοργάνωσε ορισμένα σημεία, ιδίως στα άρθρα 4 και 5, προκειμένου συγκεκριμένα να γίνει σαφέστερη διάκριση των αρμοδιοτήτων και καθηκόντων της Επιτροπής και του μητρώου όσον αφορά την υλοποίηση του ".eu" TLD.

IV. ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

1. Τροπολογίες του Ευρωπαϊκού Κοινοβουλίου που υιοθέτησε το Συμβούλιο

- 1: αιτιολογική σκέψη 10

- 2: αιτιολογική σκέψη 15

- 3: αιτιολογική σκέψη 12 τελευταία φράση

- 4: αιτιολογική σκέψη 9

- 5: αιτιολογική σκέψη 8

- 7: αιτιολογική σκέψη 19

- 8: αιτιολογική σκέψη 20

- 10: άρθρο 1 παράγραφος 2

- 11: άρθρο 2 παράγραφος α)

- 12: άρθρο 2 παράγραφος β)

- 16: άρθρο 3 παράγραφος 3

- 17: άρθρο 3 παράγραφος 4

- 19: άρθρο 4 παράγραφος 1

- 20: άρθρο 4 παράγραφος 2 στοιχείο α)

- 22: το Συμβούλιο δέχθηκε τη διαγραφή της αναφοράς στους ισχύοντες κανόνες περί δημοσίων συμβάσεων που περιέχεται στο άρθρο 3 παράγραφος 2 της πρότασης της Επιτροπής.

- 25: άρθρο 4 παράγραφος 2 στοιχείο ε)

- 26: άρθρο 4 παράγραφος 2 στοιχείο στ)

- 29: άρθρο 4 παράγραφος 2 στοιχείο δ)

- 40: άρθρο 8

2. Τροπολογίες του Ευρωπαϊκού Κοινοβουλίου που υιοθέτησε το Συμβούλιο εν μέρει ή κατ' ουσίαν

- 6: Στην κοινή θέση δεν διατηρήθηκε το περιεχόμενο αυτής της τροπολογίας ως αιτιολογική παράγραφος. Ωστόσο στο άρθρο 5 παράγραφος 2 περιλαμβάνεται το περιεχόμενό της υπό λεπτομερέστερη μορφή.

- 13: Το περιεχόμενο αυτής της τροπολογίας περιλήφθηκε στο άρθρο 3 παράγραφος 1 στοιχείο β). Ωστόσο μέσα στην κοινή θέση δεν γίνεται αναφορά σε συγκεκριμένη προθεσμία για την δημοσίευση της πρόσκλησης εκδηλώσεως ενδιαφέροντος (όπως είχε ζητήσει το Κοινοβούλιο στην τροπολογία αριθ. 9), διότι το Συμβούλιο έκρινε σκόπιμο να έχει η Επιτροπή την ευχέρεια να αποφασίζει για την ημερομηνία αυτής της δημοσίευσης.

- 14: Το Συμβούλιο έδειξε ευνοϊκή στάση όσον αφορά την ιδέα αυτής της τροπολογίας, η οποία προβλέπει τα μέσα χρηματοδότησης του μητρώου. Ωστόσο έκρινε προτιμότερο να περιλάβει την ιδέα αυτή στο άρθρο 4 παράγραφος 2 στοιχείο γ) συμπεριλαμβάνοντας την επιβολή τελών ως δικαίωμα του μητρώου.

- 15: Το Συμβούλιο δεν συμπεριέλαβε αυτή την τροπολογία σχετικά με το άρθρο 2 κρίνοντας ότι οι ιδέες που περιλαμβάνει περιέχονται κατ' ουσίαν στο άρθρο 3 παράγραφος 4 (διαχωρισμός ανάμεσα στο μητρώο και τον καταχωρητή) καθώς και μέσα στο άρθρο 4 παράγραφος 1 δεύτερη φράση (διαφάνεια και αμεροληψία) της κοινής θέσης.

- 20: Το Συμβούλιο δεν έκρινε αναγκαίο να περιλάβει μέσα στο διατακτικό του κανονισμού το συνυπολογισμό από το μητρώο των "βέλτιστων εθνικών πρακτικών", αλλά αναφέρθηκε στο κριτήριο αυτό μέσα στην αιτιολογική σκέψη 9.

- 30: Στο άρθρο 5 παράγραφος 3 και την αιτιολογική σκέψη 9 της κοινής θέσης περιλαμβάνονται τα βασικά στοιχεία αυτής της τροπολογίας αλλά με διαφορετική διατύπωση.

- 32: Το Συμβούλιο δέχθηκε εν μέρει αυτή την τροπολογία, και ιδίως όσον αφορά την προοδευτική καταχώρηση των ονομάτων τομέα [βλέπε άρθρο 5 παράγραφος 1 στοιχείο β) της κοινής θέσης]. Όσον αφορά τον κανόνα της εξυπηρέτησης κατά τη χρονολογική σειρά προτεραιότητας, βλέπε την αιτιολόγηση σχετικά με την τροπολογία αριθ. 23.

- 37: Το περιεχόμενο αυτής της τροπολογίας περιλαμβάνεται μέσα στο άρθρο 5 παράγραφος 2, όπου διευκρινίζεται η ευχέρεια των κρατών μελών να λαμβάνουν μέτρα απαγόρευσης όσον αφορά ονόματα τομέων γεωγραφικής ή/και γεωπολιτικής φύσεως.

- 38: Στο άρθρο 5 παράγραφος 1 στοιχείο γ) της κοινής θέσης περιλαμβάνεται εν μέρει το αίτημα του Ευρωπαϊκού Κοινοβουλίου που αναφέρεται ρητώς στη ζήτημα των αδέσποτων ονομάτων τομέα. Ωστόσο το Συμβούλιο περιέλαβε αυτό το θέμα μέσα στο πλαίσιο της πολιτικής της ανάκλησης και έκρινε προτιμότερο η ρύθμιση αυτού του θέματος να διευκρινισθεί αργότερα από την Επιτροπή μέσω των κανόνων του άρθρου 5 παράγραφος 1 της κοινής θέσης.

3. Τροπολογίες του Ευρωπαϊκού Κοινοβουλίου που δεν υιοθέτησε το Συμβούλιο

- 9: Το Συμβούλιο δεν δέχθηκε αυτή την τροπολογία, διότι έκρινε ότι το άρθρο 1 πρέπει να περιορισθεί στην περιγραφή του στόχου και του πεδίου εφαρμογής του κανονισμού (όσον αφορά το θέμα της δημοσίευσης πρόσκλησης εκδηλώσεως ενδιαφέροντος, βλέπε την αιτιολόγηση του Συμβουλίου σχετικά με την τροπολογία αριθ. 13).

- 18: Το Συμβούλιο έκρινε ότι το περιεχόμενο αυτής της τροπολογίας είναι υπερβολικά λεπτομερές για να περιληφθεί στον κανονισμό. Συνεπώς προτίμησε το ζήτημα να εξετασθεί μέσα στους κανόνες δημόσιας πολιτικής γενικού ενδιαφέροντος που αναφέρονται μέσα στο άρθρο 5 της κοινής θέσης. Ωστόσο η αιτιολογική σκέψη 20, που αφορά τη σύσταση συμβουλευτικού οργάνου του μητρώου, εμπνέεται από αυτή την τροπολογία.

- 23: Το Συμβούλιο δεν περιέλαβε, μέσα στο άρθρο 4 παράγραφος 2 στοιχείο β) της κοινής του θέσης τη γενική αρχή της εξυπηρέτησης κατά τη χρονολογική σειρά προτεραιότητας, διότι έκρινε ότι αυτή η αρχή θα μπορούσε ενδεχομένως να αποτελεί μέρος των κανόνων πολιτικής γενικού ενδιαφέροντος που αναφέρονται στο άρθρο 5.

- 24: Το Συμβούλιο έκρινε ότι η διατύπωση μέσα στην πρόταση της Επιτροπής [άρθρο 3 παράγραφος 2 στοιχείο γ) σημείο i)] είναι περισσότερο αρμόζουσα από νομική άποψη.

- 27: Το Συμβούλιο έκρινε ότι δεν είναι αναγκαίο να περιληφθεί μέσα στο διατακτικό του κανονισμού αναφορά στην τήρηση των κανόνων προστασίας των δεδομένων αλλά ότι αρκεί να υπενθυμισθεί αυτό μέσα στην αιτιολογική σκέψη 8 (σύμφωνα με την τροπολογία αριθ. 5).

- 28: Το Συμβούλιο έκρινε ότι αυτό το αίτημα -σχετικά με την προσωρινή και μόνιμη διαγραφή και μεταφορά καταχωρήσεων- καλύπτεται ήδη, εφόσον συνάγεται από τους κανόνες πολιτικής δημοσίου συμφέροντος του άρθρου 5, συμπεριλαμβανομένων εκείνων που αφορούν την ανάκληση των ονομάτων τομέων.

- 29: Μολονότι το Συμβούλιο εξετίμησε το πνεύμα της τροπολογίας αυτής, ωστόσο έκρινε προτιμότερο να ανατεθεί στην Επιτροπή η έγκριση κανόνων πολιτικής δημοσίου συμφέροντος σε θέματα καταχώρησης (σύμφωνα με τις αρχές που καθορίζονται μέσα στον κανονισμό) και να ανατεθεί στη συνέχεια στο μητρώο να υλοποιήσει αυτούς τους κανόνες και τις αρχές (βλέπε άρθρο 5 της κοινής θέσης).

- 34: Το Συμβούλιο δεν δέχθηκε τις διευκρινίσεις σχετικά με την πολιτική ανάκλησης που ζήτησε το Κοινοβούλιο. Έκρινε προτιμότερο να ορίσει αυτή την πολιτική μέσα στο πλαίσιο των κανόνων πολιτικής δημοσίου συμφέροντος του άρθρου 5 παράγραφος 1, και να προβλέψει την υλοποίησή τους από το μητρώο [άρθρο 4, παράγραφος 2 στοιχείο δ) της κοινής θέσης].

- 35: Το Συμβούλιο δεν έκρινε σκόπιμο να περιλάβει [μέσα στο άρθρο 4 παράγραφος 2 στοιχείο δ) της κοινής θέσης] διευκρινίσεις όσον αφορά το κόστος της διαδικασίας επίλυσης των διαφορών που υφίστανται οι ενδιαφερόμενοι.

- 36: Το Συμβούλιο έκρινε ότι η τροπολογία αυτή είναι υπερβολικά λεπτομερειακή.

- 39: Το Συμβούλιο δεν δέχθηκε αυτή την τροπολογία του Κοινοβουλίου σχετικά με την επιτροπολογία, η οποία συμβαδίζει με την πρόταση της Επιτροπής στην οποία προσθέτει μεταβατική διάταξη. Πράγματι, το Συμβούλιο επέλεξε (άρθρο 6 της κοινής θέσης) συγκεκριμένη επιτροπή καθώς και κανονιστική διαδικασία. Ταυτόχρονα το Συμβούλιο έκρινε αφενός ότι τα καθήκοντα που θα έχει η επιτροπή θα είναι πολύ διαφορετικά από εκείνα που ανατίθενται στην επιτροπή που προβλέπεται μέσα στην πρόταση οδηγίας-πλαισίου για τις τηλεπικοινωνίες, και αφετέρου, ότι τα καθήκοντα αυτά, και μάλιστα η γνώμη που πρέπει να διατυπώνεται σχετικά με τους κανόνες πολιτικής δημοσίου συμφέροντος του άρθρου 5 παράγραφος 1 της κοινής θέσης, είναι κανονιστικού χαρακτήρα.

(1) ΕΕ C ...

(2) ΕΕ C 155 της 29.5.2001.

(3) ΕΕ C ...